**Heiko Vogel** (s. 21. marraskuuta 1975) on saksalainen jalkapallovalmentaja ja entinen keskikenttäpelaaja. Hän toimii tällä hetkellä FC Baselin urheilutoimenjohtajana ja väliaikaisena päävalmentajana.

Ura
---

Vogelin pelaajaura jäi vaatimattomaksi, ja hän edusti aikuisiällä vain SV Edenkobenia. Pelaamisen ohella hän opiskeli liikunnan opettajaksi ja liittyi vain 23-vuotiaana FC Bayern Münchenin valmennusorganisaatioon. Hän valmensi yhdeksän vuoden aikana Bayernin eri ikäluokkien junioreja U10-joukkueesta U17-joukkueeseen saakka. Tammikuussa 2008 hän siirtyi Thorsten Finkin apulaisvalmentajaksi FC Ingolstadtiin. Kaksikko luotsasi Ingolstadtin Regionalliga Südin hopealle, ja kauden päätteeksi seura nousi 2. Bundesliigaan. Finkin saatua potkut tehtävästään huhtikuussa 2009 myös Vogel jätti seuran. 

Kesäkuussa 2009 Finkistä tuli sveitsiläisen FC Baselin päävalmentaja, ja Vogel siirtyi hänen apulaisvalmentajakseen. Finkin valmennustiimin johdolla Basel voitti kaudella 2009–2010 Sveitsin tuplamestaruuden ja jatkoi menestyskulkuaan 2010–2011 voittamalla toistamiseen liigamestaruuden. 

Kausi 2011–2012 lähti myös Baselin osalta vahvasti käyntiin. Thorsten Fink jätti seuran lokakuussa ja siirtyi Hamburger SV:n päävalmentajaksi, ja Vogel otti valmennusvastuun FC Baselissa. Vogelin johdolla Basel jatkoi menestyksekästä syksyään sekä kotimaassa että Mestarien liigassa. Joulukuun alussa Vogel johdatti Baselin sensaatiomaiseen 2–1 voittoon Manchester Unitedista Mestarien liigan lohkovaiheessa. Voiton myötä Unitedin pelit päättyivät lohkovaiheeseen ja Basel eteni pudotuspeleihin. Loistavan menestyksen myötä Basel teki Vogelin kanssa kesään 2014 ulottuvan jatkosopimuksen joulukuussa 2011. Lopulta Baselin tie Mestarien liigassa katkesi neljännesvälierätappioon FC Bayern Münchenille yhteismaalein 7–1. 

Sveitsin liigassa Basel varmisti Vogelin johdolla kolmannen perättäisen mestaruutensa, kun sillä oli vielä seitsemän ottelua pelaamatta.  Baselin täydellinen kausi kotimaassa huipentui tuplamestaruuteen, kun cupin loppuottelussa kaatui FC Luzern maalein 4–2.  Kausi 2012/13 alkoi Baselin osalta edellistä heikommin ja seura putosi Mestarien liigasta häviämässä playoffs-karsintakierroksella CFR Cluj'lle yhteismaalein 3–1. Kun syysmenestys kotimaassakin jäi heikoksi, erotti seurajohti Vogelin lokakuun puolivälissä 2012. 

Lokakuussa 2013 Vogel palasi FC Bayern Münchenin organisaatioon U19-joukkueen valmentajaksi.  Kesällä 2015 Vogel siirtyi Regionalligassa pelaavan Bayernin II-joukkueen päävalmentajaksi.  Vogel luotsasi Bayernin Regionalligan kuudenneksi debyyttikaudellaan. Maaliskuussa 2017 seura erotti Vogelin.

Tammikuussa 2018 Vogelista tuli SK Sturm Grazin päävalmentaja kesään 2019 ulottuvalla sopimuksella. Vogelin johdolla Sturm Graz putosi liigan kärkipaikalta ja hävisi mestaruuden Red Bull Salzburgille. Heikosti alkaneen kauden vuoksi Vogel sai potkut marraskuussa 2018.

Huhtikuun lopussa 2019 Vogelista tuli Uerdingen 05:n päävalmentaja. Hän sai potkut seurasta jo saman vuoden syyskuussa.

Kesällä 2020 Vogelista tuli Borussia Mönchengladbachin U23-joukkueen päävalmentaja. Hän valmensi joukkuetta kahden kauden ajan, kunnes seura päätti yhteistyön hänen kanssaan toukokuussa 2022.

Tammikuussa 2023 Vogel palasi FC Baseliin, kun hänestä tuli seuran urheilutoimenjohtaja. Helmikuussa hän nousi seuran väliaikaiseksi päävalmentajaksi Alexander Frein saatua potkut. Vogel toimi kaksoisroolissa kauden 2022/23 loppuun saakka, kunnes Basel palkkasi Timo Schultzin päävalmentajaksi ja Vogel jatkoi urheilutoimenjohtajana. Vogel palasi päävalmentajan tehtäviin kuitenkin jo lokakuun alussa 2023, kun liigan viimeiseksi vajonnut Basel erotti Schultzin tehtävistään.

Meriitit
--------

* Sveitsin mestaruus: 2012
* Sveitsin cup: 2012
* Vuoden jalkapallovalmentaja Sveitsissä: 2012

Lähteet
-------

1. ↑  FCB ergänzt Trainer Team
2. ↑  Bernhard Heusler: "Ein weinendes Auge für Fink und ein lachendes für Vogel"
3. ↑  Man Utd crash out (Arkistoitu – Internet Archive)
4. ↑  Der 36-jährige Heiko Vogel ist neuer Cheftrainer beim FC Basel 1893
5. ↑  Basel holt den 15. Titel
6. ↑  Basel macht das Double perfekt
7. ↑  Vogel fliegt - Yakin übernimmt
8. ↑  Heiko Vogel: So tickt der U19-Coach
9. ↑  Vogel übernimmt ab Sommer Bayerns U23
10. ↑  Heiko Vogel als Trainer des FC Bayern München II zurückgetreten
11. ↑  Heiko Vogel neuer Cheftrainer bei Sturm Graz
12. ↑  STURM STELLT HEIKO VOGEL DIENSTFREI (Arkistoitu – Internet Archive)
13. ↑  FC verpflichtet Heiko Vogel (Arkistoitu – Internet Archive)
14. ↑  KFC Uerdingen entlässt Trainer Vogel
15. ↑  Großer Umbruch Top-Talente verändern Gesicht von Borussias U23
16. ↑  U23: Borussia und Vogel gehen getrennte Wege, Polanski übernimmt
17. ↑  Heiko Vogel stösst als Sportdirektor zum FCB
18. ↑  Der FCB trennt sich von Cheftrainer Alex Frei
19. ↑  Der neue FCB-Cheftrainer heisst Timo Schultz
20. ↑  Der FCB und Timo Schultz gehen getrennte Wege


|  |  |  |
| --- | --- | --- |
| Edeltäjä:**Pierluigi Tami** | **Vuoden jalkapallovalmentaja Sveitsissä**2012 | Seuraaja:**Uli Forte** |

|  |  |  |
| --- | --- | --- |
| Edeltäjä:**Thorsten FinkAlexander FreiTimo Schultz** | **FC Baselin päävalmentaja**10/2011–10/20123–6/202310/2023– | Seuraaja:**Murat YakinTimo Schultz–** |

|  |  |  |
| --- | --- | --- |
| Edeltäjä:**Erik ten Hag** | **Bayern München II:n päävalmentaja**2015–3/2017 | Seuraaja:**Danny Schwarz** |

|  |  |  |
| --- | --- | --- |
| Edeltäjä:**Franco Foda** | **SK Sturm Grazin päävalmentaja**1–11/2018 | Seuraaja:**Roman Mählich** |

|  |  |  |
| --- | --- | --- |
| Edeltäjä:**Frank Heinemann** | **Uerdingen 05:n päävalmentaja**4–9/2019 | Seuraaja:**Daniel Steuernagel** |